李白
叙旧赠江阳宰陆调
泰伯让天下，仲雍扬波涛。清风荡万古，迹与星辰高。
开吴食东溟，陆氏世英髦。多君秉古节，岳立冠人曹。
风流少年时，京洛事游遨。腰间延陵剑，玉带明珠袍。
我昔斗鸡徒，连延五陵豪。邀遮相组织，呵吓来煎熬。
君开万丛人，鞍马皆辟易。告急清宪台，脱余北门厄。
间宰江阳邑，翦棘树兰芳。城门何肃穆，五月飞秋霜。
好鸟集珍木，高才列华堂。时从府中归，丝管俨成行。
但苦隔远道，无由共衔觞。江北荷花开，江南杨梅熟。
正好饮酒时，怀贤在心目。挂席拾海月，乘风下长川。
多沽新丰醁，满载剡溪船。中途不遇人，直到尔门前。
大笑同一醉，取乐平生年。